“บิ๊กตู่” ลั่นจะใช้ ม.44 ตั้งกก.พิเศษ-ถกวิธีปัญหา ICAO เผยอาจจ้างต่างชาติร่วม
นายกรัฐมนตรีเผยจะใช้อาศัยอำนาจตามมาตรา 44 ในรัฐธรรมนูญฉบับชั่วคราวในการตั้งกรรมการชุดใหม่เพื่อดำเนินการแก้ไขปัญหาที่ประเทศไทยถูกองค์การการบินพลเรือนระหว่างประเทศ (ICAO) ระบุว่ามีปัญหาด้านมาตรฐานการบิน ซึ่งจะมีการเรียกประชุมในช่วงบ่ายวันนี้ ทั้งนี้ หากเห็นชอบได้เร็วก็จะแก้ปัญหาได้เร็ว
30 มี.ค. 2558

พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เปิดเผยว่า จะใช้อาศัยอำนาจตามมาตรา 44 ในรัฐธรรมนูญฉบับชั่วคราวในการตั้งกรรมการชุดใหม่เพื่อดำเนินการแก้ไขปัญหาที่ประเทศไทยถูกองค์การการบินพลเรือนระหว่างประเทศ (ICAO) ระบุว่ามีปัญหาด้านมาตรฐานการบิน ซึ่งจะมีการเรียกประชุมในช่วงบ่ายวันนี้ ทั้งนี้ หากเห็นชอบได้เร็วก็จะแก้ปัญหาได้เร็ว
นอกจากนี้ นายกรัฐมนตรี ยอมรับว่าอาจจำเป็นต้องมีการจ้างบุคลากรจากต่างประเทศที่มีความรู้ความสามารถเข้ามาช่วยงาน เนื่องจากบุคลากรของไทยเท่าที่ตรวจสอบอาจจะยังไม่ผ่านหลักเกณที่ ICAO กำหนดไว้
ทั้งนี้ สาเหตุที่ต้องใช้อำนาจมาตรา 44 เพราะหากใช้อำนาจตามระบบปกตินั้นอาจะต้องใช้เวลานาน เพราะต้องผ่านขั้นตอนการเสนอคณะรัฐมนตรี (ครม.) ผ่านความเห็นชอบจาก สภานิติบัญญัติแห่งชาติ (สนช.) หลายขั้นตอน แต่ยืนยันว่า การใช้อำนาจตามมาตรา 44 จะใช้อำนานจอย่างสร้างสรรค์และใช้เพื่อแก้ปัญหาในเรื่องนี้